Broj: 711-I-264-M-23/23-02-23

Zagreb, 3. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Joška Dujmovića, općinskog načelnika Općine Primorski Dolac**, za davanjem mišljenja Povjerenstva, na 202. sjednici, održanoj 3. veljače 2023., daje sljedeće:

**MIŠLJENJE**

1. **Na temelju članka 17. stavka 2. ZSSI-a obveznik Joško Dujmović, općinski načelnik Općine Primorski Dolac, može istovremeno uz profesionalno obnašanje navedene dužnosti privremeno i povremeno obavljati poslove projektiranja do 8 sati tjedno u trgovačkom društvu s kojim Općina Primorski Dolac nema ugovorenih poslovnih odnosa s obzirom na to da takav opseg i kontinuitet obavljanja navedenih poslova ne predstavlja obavljanje drugih poslova u smislu redovitog i stalnog zanimanja.**
2. **Ako bi obveznik Joško Dujmović dužnost općinskog načelnika Općine Primorski Dolac obnašao volonterski, mogao bi istovremeno uz obnašanje navedene dužnosti biti zaposlen u punom radnom vremenu u trgovačkom društvu s kojim Općina Primorski Dolac nije u poslovnom odnosu, pri čemu ne bi mogao biti član uprave ili upravnog odbora i nadzornog odbora toga trgovačkog društva.**
3. **Prilikom podnošenja imovinske kartice obveznik Joško Dujmović dužan je prijaviti Povjerenstvu primitke stečene na temelju obavljenih poslova iz točke I. odnosno II. ovoga mišljenja.**

Obrazloženje

Zahtjev za davanjem mišljenja Povjerenstva podnio je Joško Dujmović, općinski načelnik Općine Primorski Dolac, u dva podneska KLASA: 080-01/23-01/01, URBROJ: 2181-42-01-01-23-1, i KLASA: 080-01/23-01/01, URBROJ: 2181-42-01-01-23-2, od 24. siječnja 2023. U knjigama ulazne pošte Povjerenstva zahtjevi su zaprimljeni 24. siječnja 2023. pod poslovnim brojem 711-U-1070-M-23/23-01-2, povodom kojeg se vodi predmet broj M-23/23.

Člankom 3. stavkom 1. točkom 34. ZSSI-a propisano je da su obveznici u smislu navedenog Zakona župani, gradonačelnici, općinski načelnici i njihovi zamjenici te je stoga Joško Dujmović kao općinski načelnik Općine Primorski Dolac dužan pridržavati se odredbi ZSSI-a.

Člankom 8. stavkom 3. i 4. ZSSI-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu za davanjem mišljenja KLASA: 080-01/23-01/01, URBROJ: 2181-42-01-01-23-1, obveznik navodi da je općinski načelnik Općine Primorski Dolac te da dužnost obavlja profesionalno te traži davanje mišljenja postoji li zapreka za promjenu statusa načina obavljanja dužnosti iz profesionalnog u volonterski zbog planiranog zaposlenja na puno radno vrijeme u trgovačkom društvu i/ili dioničkom društvu koje nije u poslovnom odnosu s Općinom Primorski Dolac.

U zahtjevu za davanjem mišljenja KLASA: 080-01/23-01/01, URBROJ: 2181-42-01-01-23-2, obveznik traži mišljenje postoji li mogućnost da obavlja poslove projektiranja 2-8 sati tjedno putem ugovora o radu s trgovačkim društvom s kojim Općina Primorski Dolac nema ugovoreni poslovni odnos.

Uvidom u Registar imovinskih kartica koji vodi Povjerenstvo utvrđeno je da obveznik obnaša dužnost općinskog načelnika Općine Primorski Dolac profesionalno.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Sukladno članku 17. stavku 4. ZSSI-a obveznici su obvezni prijaviti Povjerenstvu primitke iz stavaka 2. i 3. toga članka.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Povjerenstvo temeljem navedenog zaključuje da obveznik Joško Dujmović, općinski načelnik Općine Primorski Dolac, može istovremeno uz profesionalno obnašanje navedene dužnosti privremeno i povremeno obavljati poslove projektiranja do 8 sati tjedno u trgovačkom društvu s kojim Općina Primorski Dolac nema ugovorenih poslovnih odnosa s obzirom na to da takav opseg i kontinuitet obavljanja navedenih poslova ne predstavlja obavljanje drugih poslova u smislu redovitog i stalnog zanimanja.

U odgovoru na drugi dio upita obveznika Povjerenstvo ističe da ako bi isti obveznik dužnost općinskog načelnika Općine Primorski Dolac obnašao volonterski, mogao bi istovremeno uz obnašanje navedene dužnosti biti zaposlen u punom radnom vremenu u trgovačkom društvu s kojim Općina Primorski Dolac nije u poslovnom odnosu, pri čemu ne bi mogao biti član uprave ili upravnog odbora i nadzornog odbora toga trgovačkih društva.

U svakom slučaju, primitke koje bi obveznik ostvario, bilo obavljanjem poslova na privremenoj i povremenoj osnovi ili u smislu redovitog i stalnog zanimanja, dužan je prijaviti u svojoj imovinskoj kartici sukladno članku 17. stavku 4. ZSSI-a, te je dužan navesti podatak o načinu obnašanja dužnosti općinskog načelnika ukoliko istu započne obnašati volonterski.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Joško Dujmović, putem e-mail adrese
2. Objava na internetskoj stranici Povjerenstva
3. Pismohrana